2011. aasta lõputööde ülesandeks oli pakkuda lahendusi A. Haava tänava tühja platsi täitmiseks. "Lõpptulemuste hulgas on ideid minimaalse sekkumisega hooldusprojektist kuni spordikompleksi kohale tõstetud dramaatilise reljeefiga  katusepargini," selgitas Eesti Maaülikooli maastikuarhitektuuri osakonna lektor Anna-Liisa Unt. "Pisikest aguliparki kombineeritakse nii koerte jalutusväljaku, palliplatside, laste päevakeskuse kui kohvikuga, lahenduste hulgas on mitmeid Eesti jaoks uudseid kombinatsioone elu- ja puhkefunktsioonist - elamud pargis. Viimane on ruumitüpoloogia, mille puhul elamul privaatne ruum puudub, elatakse otse keset avalikku ruumi, ent elanikul on õigus ruumi kasutamises aktiivselt kaasa rääkida."    3+2 süsteemi bakalaureusetööd on Eesti Maaülikooli maastikuarhitektuuri osakonnas otsesed erialase probleemi lahendamise harjutused varasema traditsioonilise uurimustöö asemel. Kõigile lõpetajatele antakse sama projektala samade tingimustega, et lõpetajatel oleks võrdsetel alustel võimalik demonstreerida kolme aasta jooksul omandatud oskusi, teadmisi ja töövõtteid. "Põhirõhk ei ole projekteerimisprotsessis määravatel kitsendustel nagu projekteerimisnormid, detailplaneering ja eelarve, selle asemel  julgustame üliõpilasi leidma probleemile parimat ja silmapaistvaimat lahendust," lisas Unt.    Bakalaureuseastme töid oli kokku 40, välja on pandud valik parimate tööde lühiülevaateid.